कंधार में संयुक्त राष्ट्र के अतिथि गृह के पास आतंकी हमला  
अतिथि गृहों के पास स्थित एक चौकी से एक आत्मघाती हमलावर ने विस्फोटकों से भरे एक वाहन को टकरा दिया, जिसमें एक अफगान पुलिसकर्मी सहित चार लोगों की मौत हो गई।
अफगानिस्तान के कंधार शहर में संयुक्त राष्ट्र एवं अन्य अंतरराष्ट्रीय संगठनों के कार्यालयों और अतिथि गृहों के पास स्थित एक चौकी से एक आत्मघाती हमलावर ने विस्फोटकों से भरे एक वाहन को टकरा दिया, जिसमें एक अफगान पुलिसकर्मी सहित चार लोगों की मौत हो गई।  कंधार पुलिस प्रमुख जनरल अब्दुल रजाक ने बताया कि इलाके की एक इमारत में घुसे आतंकवादियों और सुरक्षाबलों के बीच गोलीबारी जारी है।  नाटो ने बताया कि अफगान सुरक्षाकर्मी हमलावरों का मुकाबला कर रहे हैं।  कंधार स्थानीय सरकार के मीडिया कार्यालय के प्रमुख फैसल खान ने बताया कि सुबह छह बजकर 15 मिनट पर हुए विस्फोट के शीघ्र बाद कई आतंकवादी इलाके में घुस गए और इंटरनेशनल रिलीफ एंड डेवलपमेंट :आईआरडी: संगठन के कार्यालय के पास स्थित एक पशु चिकित्सालय पर कब्जा कर लिया।  उन्होंने बताया कि चिकित्सालय एवं आईआरडी कार्यालय संयुक्त राष्ट्र शरणार्थी एजेंसी यूएनएचसीआर से जुड़े अतिथि गृहों के पास स्थित हैं।  इस इलाके में कई अन्य अंतरराष्ट्रीय गैर सरकारी संगठनों के कार्यालय एवं अतिथि गृह भी हैं। तालिबान ने इस हमले की जिम्मेदारी ली है।  तालिबान के प्रवक्ता कारी यूसुफ ने दावा किया कि आतंकवादियों ने अफगानिस्तान स्थित संयुक्त राष्ट्र सहायता मिशन (यूएनएएमए) से जुड़े अतिथि गृह को निशाना बनाकर यह हमला किया था, जबकि इलाके में उसका कोई अतिथि गृह ही नहीं है। शुरूआती खबरों में बताया गया था कि हमले में तीन सुरक्षाकर्मी मारे गए हैं लेकिन कंधार गवर्नर कार्यालय के प्रवक्ता मोहम्मद फैसल ने बताया कि तीन नागरिक और एक पुलिसकर्मी की मौत हुई है। साथ ही, तीन नागरिक और एक नेपाली सुरक्षाकर्मी घायल हैं।  गौरतलब है कि दो दिन पहले ही तालिबान ने काबुल में एक आत्मघाती हमला किया था जिसमें नाटो के पांच कर्मी सहित 17 लोग मारे गए थे।